kardosdrur/scandi-wiki huggingface dataset:
Dominoteorien

Dominoteorien er en amerikansk geopolitisk teori fra sidste halvdel af 1900-tallet. Den gik ud på, at hvis et land kom under kommunistisk styre, og USA ikke greb ind, ville nabolandene også følge efter. Først og fremmest blev denne teori brugt i Sydøstasien, hvor USA gik ind i Vietnamkrigen, netop for at nabolandene ikke skulle blive kommunistiske og dermed give kommunistblokken en geopolitisk fordel. Dominoteorien er også blevet brugt mod Cuba og Nicaragua.

Baggrund 

Den amerikanske præsident Dwight David Eisenhower brugte første gang navnet dominoteorien d. 7. april 1954 ved en pressekonference
.
Denne doktrin kom til at styre USA`s Vietnampolitik under fem præsidenter. Ligeledes var den amerikanske udenrigspolitik præget af dominoteorien under den kolde krig. 
Dominoteorien udsagde at; det potentielle tab af Indokina i forbindelse med Vietnam-krigen – (men principielt – enhver nation) ville medføre, at hele Sydøstasien blev kommunistisk og faldt som dominobrikker over til den røde blok (primært Kina). Kommunismen ville blive stimuleret og de demokratiske kræfter i området ville demoraliseres. Udenlandsk kapital ville forsvinde og dermed ville landene (primært: Vietnam, Laos, Cambodja og Korea) få økonomiske vanskeligheder, og som følge heraf ville kommunisterne kunne overtage magten. USA havde af ideologiske og sikkerhedsmæssige årsager interesse i at modgå kommunismen og forhindre en sådan udvikling. USA havde interesse i Europa – som atlanterhavsmagt og i Asien som stillehavsmagt. Kommunistisk sejr i asien ville forrykke magtbalancen og USA kunne risikere isolation i en kommunistisk verden, presset af Sovjetunionen i vest og Kina i øst. Kommunismen opfattedes i denne forbindelse primært som en geopolitisk og militær trussel. USA regnede med, at Kina ville dominere og underlægge sig hele Sydøstasien. I USA`s optik undertrykte kommunisterne demokratiet, den personlige frihed og retssikkerheden, og med pagter som SEATO var USA forpligtet til at forsvare venskabeligt indstillede stater imod kommunistisk aggression. For at forhindre kommunismens udbredelse anvendtes to tæt knyttede midler; økonomisk og militær støtte. Økonomisk hjælp til at stabilisere samfundet imod samfunds omvæltninger, og militær hjælp til at forsvare landets suverænitet imod kommunistisk aggression udefra, samt undertrykkelse af eventuelle indenlandske revolutionære kræfter.

Referencer

Se også 
 Containment
 Truman-doktrinen
 Monroe-doktrinen

USA's politik
Vietnamkrigen
Den kolde krig
Marburg

Marburg er en by i den tyske delstat Hessen og har knap 90.000 indbyggere (2004). Den ligger ved floden Lahn og er kendt for Elisabeth Kirken – efter Den hellige Elisabeth – og sit Philipps Universität,opkaldt efter Philip 1. af Hessen. Det er det ældste protestantiske universitet, der stadig eksisterer.

Uddannelse og forskning 
Byen er præget af universitetet og dets ca 17.500 studerende og 7.500 ansatte. Desuden findes Max-Planck-Instituttet og flere farmaceutiske virksomheder i byen.

Historie 
 1138/39 nævnes Marburg for første gang som Marcburg og tilhørte da landgrevskabet Thüringen.
 1222 fik Marburg sine byrettigheder og seks år senere grundlagdes franciskanerklostret af Elisabeth af Thüringen. Hun døde 1231 og blev kanoniseret tre år senere. Den hellige Elisabeth eller Elisabeth af Ungarn (født 1207 i Sárospatak, Ungarn, død 17. november 1231 i Marburg) er en af middelalderens mest afholdte helgener i Tyskland og Ungarn. På grund af dette begyndte den Tyske orden at bygge Elisabeth-kirken, som blev en af verdens største og mest berømte kirker i gotisk stil.
 1248 grundlagdes landet Hessen under medvirken af Sophie von Brabant, en datter Den hellige Elisabeth.
 1527 grundlagde landgreve Philipp 1. af Hessen det første protestantiske universitet.
 1529 holdt Martin Luther og Huldrych Zwingli deres religionssamtaler i Marburg. (Se afsnit fra artiklen om Luther: "Bruddet med Zwingli (1529)")
 1604 tilfaldt byen Hessen-Kassel, da Hessen-Marburg ophørte med at eksistere, og landet blev delt. Marburg mistede derved også sin status som residensby.
 Under Trediveårskrigen blev byen belejret og plyndret i 1647.
 1807–1813 blev Marburg en del af kongeriget Westfalen som følge af Napoleons indflydelse i Rhinforbundet
 1866 blev Marburg preussisk, da Kurhessen blev indlemmet i Kongeriget Preussen.
 1901 fik Emil von Behring den først nobelpris i medicin og grundlagde tre år senere Behring-Werke i Marburg.

Kendte personer 
 Elisabeth af Thüringen, Den hellige Elisabeth
 Emil von Behring
 Hans-Georg Gadamer
 Rudolf Karl Bultmann
 Gustav Heinemann
 Rudolf Hermann Arndt Kohlrausch
 Rose Nabinger

Noter

Eksterne henvisninger 

Byer i Hessen
Gabriel Biel

Gabriel Biel (født omkring 1410 i Speyer i Tyskland, død 1495 i Einsiedel ved Tübingen), ledende nominalistisk teolog, katolsk præst. 

Biel studerede i Heidelberg, Erfurt og Köln og blev i 1460 domprædikant i Mainz. Han indtrådte hos Brødrene af Fælleslivet i deres stift Marienthal ved Geisenheim (Rheingau), og blev i 1468 provst ved brødrenes hus St. Markus i Butzbach (Hessen). Grev Eberhard i Bart tilkaldte ham i 1476 for at han kunne være med til den kirkelige reform i Württemberg. Greven pålagde Biel at grundlægge et nyt broderhus i Urach, og han blev dets provst i 1479. Fra 1484 underviste han i Tübingen som professor i teologi og filosofi. 

Biel var den sidste tyske skolastiker af format, og en indflydelsesrig repræsentant for nominalismen i anden halvdel af 1400-tallet. I sin kommentar til Sentenser af Petrus Lombardus, Peter Lombarderen (c. 1105–1160), fremholdt han William af Ockhams lære i detaljer. Kommentaren blev ganske udbredt i undervisningen i nominalistisk teologi. I sine sidste tre bøger lægger han sig dog mere op ad Duns Scotus' position (1266–1308).
Biels teologiske arbejde havde stor indflydelse på Martin Luthers opfattelse af skolastikken.

I 1492 trak Biel sig tilbage til brødrenes hus St. Peter i Einsiedel.

Se også 
 Striden om almenbegreberne, (nominalisme / realisme) – Filosofi i middelalderen – Tolvte århundredes renæssance – Skolastik
 William af Ockham – Duns Scotus

Eksterne henvisninger 
 Scotismus, om "Duns Scotus' position" på tysk Wiki

Teologer fra Tyskland
Præster fra Tyskland
Filosofi i middelalderen
Katolske præster
BATOFF

BATOFF-kriterierne anvendes i objektorienteret analyse og design som støtte til udarbejdelsen af en systemdefinition og består af seks elementer:
Betingelser
Anvendelsesområde
Teknologi
Objekter
Funktioner
Filosofi

BATOFF-kriterierne benyttes i forbindelse med anvendelsesområdet for at vurdere de forhold, der er gældende for systemets funktion i forholdet mellem virksomhed og omverden.

Systemudvikling
Brian Johansen

Brian Johansen (født 3. juni 1987) er en dansk fodboldspiller, der spiller for fodboldkluben FC Djursland. Han optræder som både angriber, offensiv midtbanespiller og venstre kant.

Karriere 
Brian Johansen startede med at spille fodbold i HOG Hinnerup, men skiftede som lilleputspiller til AGF. Her spillede han indtil Esbjerg fB i sommeren 2004 skrev kontrakt med ham. Han spillede i Esbjerg indtil hans kontrakt udløb i sommeren 2007. Han kom aldrig på førsteholdet i klubben, blandt andet pga. sine mange skader.

Efterfølgende har han spillet i Hobro IK, IK Skovbakken og Aarhus Fremad.

I juli 2013 indgik Johansen en aftale med 2. divisionklubben Ringkøbing IF.

Eksterne henvisninger 
 Brian Johansen Aarhus Fremad, hentet 16. december 2012

Referencer 

Fodboldspillere fra Danmark
Fodboldspillere fra Esbjerg fB
Fodboldspillere fra Hobro IK
Fodboldspillere fra Aarhus Fremad
Fodboldspillere fra Ringkøbing IF
Fodboldspillere fra AGF
Årup Kirke

Årup Kirke ligger i Aarup på Fyn ca. 15 km NØ for Assens (Region Syddanmark). Kirken blev bygget i 1903 og blev tegnet af arkitekten N. P. Jensen.

I 1999 blev kirken renoveret af Jørgen Ganshorn og Gunhild Rudjord, som også lavede udsmykning af keramik og sammensatte udsmykningens farver. Kirken er bygget af røde mursten og har mørkegråt tårn.
Den er en almindelig bykirke.

Eksterne kilder og henvisninger 
 aarupkirke.dk
 Byggeår for kirker 
 Årup Kirke hos KortTilKirken.dk

Kirker i Assens Kommune
Kirker i Fyens Stift
Kirker i Odense Amt
Aarup
Vedtofte Kirke

Vedtofte Kirke ligger på en høj, som efter sigende skulle være en hellig høj, ud til landevejen mellem Bogense og Glamsbjerg ca. 10 km NØ for Assens (Region Syddanmark). Kirken er omgivet af store gamle træer.

Der har været en trækirke fra ca. år 1000 før den nuværende kirke. Der ikke fundet noget af den, men man mener dog, at døbefonten stammer derfra.
Den nuværende kirke er fra 1200-tallet, men de ældste dele er bygget før 1200.

I første halvdel af 1400-tallet blev kirken ombygget. Træloftet blev erstattet af krydshvælv af sten, og de oprindelige vindueshuller, der sad meget højere oppe, blev tilmuret, og der blev sat store, spidsbuede vinduer i. Kirken havde oprindeligt, som skik var, en dør mod nord, der blev benyttet af kvinderne, og én mod syd til mændene. Det er syddøren, der er bevaret og udbygget. Tårnet blev bygget til i samme periode. Her hænger de to kirkeklokker, en middelalderklokke af malm og en nyere klokke af stål. Skibet blev også udvidet. I kirken findes en mindeplade over Ambrosius Stub.

Kirken har en krypt, men der er ingen indgang dertil i dag. Man kan dog se ned i krypten igennem små korsformede huller i korets fundament.

Eksterne kilder og henvisninger 

 Vedtofte Kirke hos KortTilKirken.dk

Kirker i Assens Kommune
Kirker i Fyens Stift
Kirker i Odense Amt
Jones (Kammerat Napoleon)

Mr. Jones er et af menneskene i den engelske forfatter George Orwells satiriske roman Kammerat Napoleon (originaltitel Animal Farm). Han ejer Grevegården, som senere bliver til Dyrenes Gård.

Beskrivelse 

Mr. Jones styrtes af dyrene på gården tidligt i bogen pga. hans brutale behandling af dem. Inspireret af Gamle Major gør dyrene oprør og smider mr. Jones ud.

Mr. Jones forsøger at tage magten igen ved at angribe dyrene – det bliver senere kendt som Slaget ved Kostalden. Han overvindes dog af grisen Snowballs taktik. Ofrene i kampen begrænser sig blandt dyrene til et får, men mange af de mennesker, som mr. Jones havde med, såres, inkl. mr. Jones selv.  Han forsøger ikke senere at generobre gården men flytter et andet sted hen.

Mr. Jones i allegorien 

Mr. Jones repræsenterer zar Nikolaj 2., der især under 1. verdenskrig var forhadt for sit brutale styre, der resulterede i, at mange bønder og arbejdere sultede i Rusland. Den russiske revolution satte en stopper for hans styre, og han blev dræbt af sovjetterne.

Denne artikel er en oversættelse af artiklen Jones (Animal Farm) på den engelske Wikipedia. Oversættelsen tager i sin sprogbrug desuden udgangspunkt i den danske udgave af Kammerat Napoleon (Søren Gyldendals Klassikere 2000), oversat af Ole Brandstrup.

Kammerat Napoleon
Fiktive personer
De Syv Bud (Kammerat Napoleon)

De Syv Bud forekommer i romanen Kammerat Napoleon (originaltitel Animal Farm) af den engelske forfatter George Orwell og er et sæt regler, der skal hjælpe til at opretholde ordenen og sikre Animalismen på Dyrenes Gård. De Syv Bud skal forene dyrene i den fælles sag på menneskene og forhindre dem i at overtage menneskenes dårlige vaner.

De Syv Bud 

 Hvad som helst, der går på to ben, er en fjende.
 Hvad som helst, der går på fire ben, eller har vinger, er en ven.
 Intet dyr må bære klæder.
 Intet dyr må sove i en seng.
 Intet dyr må drikke spiritus.
 Intet dyr må dræbe noget andet dyr.
 Alle dyr er Lige.

De Syv Bud blev oprindeligt skrevet af Snowball og er Animalismens (kommunismens) "uforanderlige" principper. Da ikke alle dyr kan huske dem (og heller ikke læse dem), bliver de kogt ned til "Fire ben godt, to ben ondt" (vinger tæller i denne forbindelse som ben), hvilket fårene hele tiden gentager og på den måde afleder de andre dyrs opmærksomhed fra grisenes løgne. De Syv Bud bliver senere ændret af Squealer på Napoleons ordre for at legitimere grisenes handlinger, der mere og mere ligner menneskenes.

De Syv Bud brydes 

Til slut i bogen er alle syv bud blevet brudt af grisene. Squealer ændrer dem hele tiden til grisenes fordel, for eksempel:

 Intet dyr må sove i en seng med lagener.
 Intet dyr må drikke spiritus til overmål.
 Intet dyr må dræbe noget andet dyr uden grund.

Til sidste lærer grisene at gå på to ben og betragte de andre firbenede dyr som laverestående. Grisene begynder at gå med den tidligere ejer af gården, mr. Jones' tøj, at sove i senge og drikke spiritus. De henretter brutalt de dyr, der er blevet tvunget til at tilstå, forbrydelser, de ikke har begået. Senere, da hesten Boxer kommer til skade, bliver han "sendt til dyrlægen", mens han i virkeligheden bliver solgt til hesteslagteren, så grisene kan købe whisky.

Opsummeringen af De Syv Bud – "Fire ben godt, to ben ondt" – ændres til "Fire ben godt, to ben bedre", da grisene bliver mere og mere menneskelige.

Det sidste bud 

Ved bogens slutning har Squealer reduceret alle syv bud til ét:

 ALLE DYR ER LIGE. MEN NOGLE DYR ER MERE LIGE END ANDRE.

Denne artikel er en oversættelse af artiklen Seven Commandsments på den engelske Wikipedia. Oversættelsen tager i sin sprogbrug desuden udgangspunkt i den danske udgave af Kammerat Napoleon (Søren Gyldendals Klassikere 2000), oversat af Ole Brandstrup.

Kammerat Napoleon
Pilkington (Kammerat Napoleon)

Mr. Pilkington er et af menneskene i den engelske forfatter George Orwells satiriske roman Kammerat Napoleon (originaltitel Animal Farm). Han ejer Foxwood-gården, som er dårligt holdt, og han ligger i konflikt med mr. Frederick, der ejer gården på den anden side af Dyrenes Gård. Mr. Pilkington er den første, der får tilbudt Napoleons tømmer, men det er i stedet mr. Frederick, der køber det og betaler med falske penge, Da mr. Frederick invaderer Dyrenes Gård, nægter Pilkington at hjælpe dyrene (primært pga. de meddelelser, som Napoleon har sendt til ham, og som siger "Død over Pilkington").

Mødet 
Mr. Pilkington og adskillige andre på hans gård inviteres i slutningen af bogen til et møde, hvor Napoleon og grisene præsenterer dem for det nye navn til Dyrenes Gård – nemlig det oprindelige navn, Grevegården. Mr. Pilkington roser Napoleon for hans ekstreme strenghed over for de andre dyr, bl.a. at han har forbudt dem at bruge tid på at more sig. Mr. Pilkington taler om de misforståelser, der har været tidligere, og som nu er blevet rettet. "Hvis I har jeres lavere dyr at slås med […] så har vi vore lavere klasser!"

Da de spiller kort til sidst, smider mr. Pilkington og Napoleon Spar Es på samme tid, og det hele går i stykker. Grisene er (i handling i det mindste) blevet som mennesker.

Mr. Pilkington i allegorien 
Mr. Pilkington repræsenterer Franklin D. Roosevelt og Winston Churchill fra de allierede under 2. verdenskrig, og kortspillet kan ses som starten på den kolde krig.

Kammerat Napoleon
Fiktive personer
Frederick (Kammerat Napoleon)

Mr. Frederick er et af menneskene i den engelske forfatter George Orwells satiriske roman Kammerat Napoleon (originaltitel Animal Farm). Han er nabo til Dyrenes Gård og har selv en lille, men velorganiseret gård. Han er hele tiden i konflikt med den anden nabogård, som ejes af mr. Pilkington.

Dyrenes Gård snydes 

I bogen hader mange af dyrene mr. Frederick, som har et dårligt ry. Nogle af dyrene foreslår endda, at man skal invadere mr. Fredericks gård. Men Napoleon beslutter sig til at sælge en stabel tømmer til mr. Frederick, som er mere interesseret i at købe end mr. Pilkington. Men mr. Frederick betaler med falske pengesedler og snyder dermed dyrene for en masse penge.

Dyrenes Gård invaderes 

Efter at have betalt Napoleon med falske penge, forbereder mr. Frederick en invasion af Dyrenes Gård, som dyrene kun med nød og næppe slår tilbage (se Slaget ved Kostalden). Bevæbnet med bøsser lykkes det menneskene at invadere Dyrenes Gård og sprænge vindmøllen i luften og derved ødelægge to års hårdt arbejde. Selvom det lykkes dyrene at slå invasionen tilbage, er det med store omkostninger, idet adskillige dyr enten såres eller dør.

Mr. Frederick i allegorien 

Mr. Frederick svarer i Orwells bog til Adolf Hitler. Efter at Tyskland brød Molotov-Ribbentrop-aftalen, invaderede Tyskland straks Rusland. Det lykkedes dog i sidste ende russerne at slå tyskerne tilbage.

Under invasionen sultede mange russere, og mange blev dræbt af den bedre udrustede tyske hær. De allierede ydede ikke megen hjælp til russerne (jfr. mr. Pilkingtons besked i bogen: "Nu kan I have det så godt".)

Denne artikel er en oversættelse af artiklen Frederick (Animal Farm) på den engelske Wikipedia. Oversættelsen tager i sin sprogbrug desuden udgangspunkt i den danske udgave af Kammerat Napoleon (Søren Gyldendals Klassikere 2000), oversat af Ole Brandstrup.

Kammerat Napoleon
Fiktive personer
Gøsherredfrisisk

Gøsherredfrisisk (Hoorning) er en samlet betegnelse for tre nordfrisiske dialekter, der tales eller taltes i Nørre og Sønder Gøs Herreder ved Sydslesvigs vestkyst. Gøsherredfrisisk opdeles i det sydlige, det midterste og det nordlige Gøsherredfrisisk. Søndergøsherredfrisisk er allerede uddød, efter at de sidste to frisisk-talende personer døde omkring 1980 i Hatsted. Også de to andre varieteter er i fare for at uddø. Efter at Ejderstedfrisisk og Strandfrisisk allerede forsvandt i 1600- og 1700-tallet, er Mellemgøsherredfrisisk nu den sydligste nordfrisiske dialekt.

De to Gøsherreder var traditionelt et blandet område med både dansk- og frisiske-talende. Mens gesten var jysk præget, domineredes marsklandet af friserne.

Frisiske dialekter
Sydslesvig
MyTravel Airways

MyTravel Airways var et britisk luftfartsselskab, der fløj rute- og charterflyvninger. Selskabet havde hovedkvarter i Manchester i England og varetog flyvninger arrangeret af sit moderselskab MyTravel.

MyTravel Airways blev grundlagt i 1990 under navnet Airtours International Airways. I 2002 opkøbte MyTravel Group den skandinaviske rejsegruppe Scandinavian Leisure Group (SLG) og overtog i den forbindelse også SLG's flyselskab Premiair, der herefter fløj under navnet MyTravel Airways. Den skandinaviske del af luftfartsselskabet baseret i Danmark var et søsterselskab til det britiske MyTravel Airways.

I 2007 blev MyTravel Group fusioneret med tyske Thomas Cook AG, og blev herefter til Thomas Cook Group. Luftfartsselskaberne MyTravel Airways skiftede herefter navn til Thomas Cook Airlines. Det skandinanviske luftfartsselskab skiftede navn til Thomas Cook Airlines Scandinavia.

Eksterne henvisninger 

Flyselskaber i Danmark
Etableret i 1990
Ophørt i 2007
Flyselskaber fra Storbritannien
Lee Friedlander

Lee Friedlander (født i Aberdeen, Washington, USA i 1934) er en amerikansk fotograf mest kendt sine snapshot-fotografier fra gaden.

Fotografer fra USA
Premiair

Premiair var Skandinaviens største charterflyselskab.

Det blev oprettet i 1993 ved af en sammenlægning af det SAS-ejede charterflyselskab Scanair og Spies-koncernens charterflyselskab Conair. Selskabet betjente både Spies Rejser, Tjæreborg Rejser, Ving Rejser, Gulliver og Always.

Premiair er senere overtaget af MyTravel Airways, som skiftede navn til Thomas Cook Airlines Scandinavia den 8. maj 2008.

Tidligere flyselskaber i Danmark
Østershat

Østershat (Pleurotus) er en slægt af Basidiesvampe, som lever af at omsætte ved. Flere af slægtens arter er velkendte spisesvampe. Her omtales kun de arter, som er vildtvoksende eller dyrkede i Danmark.

 Almindelig Østershat (Pleurotus ostreatus)
 Korkagtig Østershat (Pleurotus dryinus)
 Sommer-Østershat (Pleurotus pulmonarius)
 Tragt-Østershat (Pleurotus cornucopiae)

Bladhat-ordenen
Dwight Freeney

Dwight Jason Freeney (født 19. februar 1980 i Hartford, Connecticut) er en defensive end for NFL-holdet San Diego Chargers.

College karriere 
Dwight Freeney gik på Syracuse University, hvor han spillede defensive end.

NFL karriere 
Freeney blev valgt af Colts i NFL Draften i 2002 med det 11. valg. Han lavede en NFL-rekord ved at være den første, der forcerede 9 fumbles i sin rookie sæson.
I 2004 førte han NFL i sacks med 16 styks.

Trivia 
 Der er tvivl om Freeney's fødselsdag er den 4. januar 1978, eller den 19. februar 1980. De fleste kilder siger dog 19. februar, og derfor er det brugt her.

Eksterne henvisninger 

Freeneys' NFL-statistik (på engelsk) 

Amerikansk fodbold-spillere fra Connecticut
Amerikansk fodbold-spillere fra Indianapolis Colts
Amerikansk fodbold-defensive linemen
Almindelig østershat

Almindelig østershat (Pleurotus ostreatus) er en veddestruerende svamp, som lever på løvtræer, ofte almindelig bøg, men også gerne på f.eks. Birk, lind og almindelig hestekastanje. Svampen efterlader et karakteristisk hvidmuld, men også udefra kan man se, om et træ er angrebet. I så fald viser svampen sig nemlig som hvide huller i barken. 

Frugtlegemet er meget foranderligt både på over- og undersiden. Om sommeren kan hatten være helt hvid, lysegul, brun eller gråbrun, men om vinteren er den stålblå. Lamellerne er nedløbende  på stokken, af og til forbundne eller gaffeldelte og hvide eller grålige. Stokken er kort og bærer hatten i siden eller ved randen. Frugtlegemerne optræder for det meste i bundter med 20-30 hatte samlet, men man træffer også enkeltsiddede frugtlegemer.
Svampen kan danne frugtlegemer både i sommer- og vintertiden, men den er mest kendt som en udpræget vintersvamp, hvor hattene kan overleve selv længere frostperioder. Den trives derimod ikke i varmt, subtropisk klima.

Ud over at være en grådig ødelægger af træ, stof og papir er Almindelig Østershat også en god spisesvamp med en fin, mild smag. Desuden har den den fordel, at den lader sig dyrke under haveforhold, nemlig ved at man poder indkøbt mycelium på f.eks. en træstub.

Eksterne henvisninger 

 Forrningen til svampekulturens fremme, lokalforeningen for Sjælland 

Bladhat-ordenen
Spiselige svampe
Svampe i Danmark
Scanair

Scanair var et SAS Scandinavian Airlines System ejet flyselskab, der i slutningen af 1950erne begyndte charterflyvninger mod syden.

I 1993 blev Scanair fusioneret med Conair under navnet Premiair. Premiair skiftede senere navn til MyTravel Airways og senere igen til Thomas Cook Airlines Scandinavia. Da Thomas Cook Airlines-koncernen gik konkurs 2019 blev det skandinaviske selskab overtaget af det norske selskab Strawberry Group og kapitalfonden Altor, hvorefter navnet blev ændret Sunclass Airlines.

Eksterne henvisninger 

    Scanair Magazine 
  Scanair

Tidligere flyselskaber i Danmark
Tidligere flyselskaber fra Sverige
Tidligere flyselskaber fra Norge
Lykke May Andersen

Lykke May Andersen (født 16. juni 1982 i København) er en dansk topmodel. Hun er i USA kendt som May Andersen. Hun var i 20 år repræsenteret af 2pm management, indtil hun d. 26. juni 2018 skiftede til Le Management. 5 måneder efter skiftede hun til Scoop Models, hvor hun er i dag.

Lykke May Andersen har lavet et utal af kampagner og har lavet pin-up-serier for magasinet Cover Magazine. I 2007 lavede hun sin egen kalender. I 2008 lancerede hun en jeanskollektion under navnet Chick With Guns.
I Susanne Biers film En Chance Til (A Second Chance), spiller hun en ung mor der får sit barn kidnappet af en betjent, der ikke mener at hun egner sig som forælder.
Lykke May bor i West Village, New York, men har sommerhus i Rågeleje i Danmark.

I 2000 blev hendes SUV påkørt af en skraldebil i New York. Hun pådrog sig brud på bækkenet og læsioner på benene. Hun sagsøgte byen New York og fik efter sigende udbetalt 15 millioner dollars i erstatning. Hun er i dag fuldstændig rask. Hun blev i 2006 arresteret i et Martinair fly ved ankomsten til Miami og anbragt i et kvindefængsel i to døgn, da hun efter sigende havde været voldelig over for stewarden, angiveligt under påvirkning af alkohol. Flyselskabet rejste dog aldrig sag mod hende. Hun har været kærester med Steve O fra Jack-Ass, musikeren Kid Rock, fodboldspilleren Nicki Bille og Bloody Social-musikeren og modellen Jamie Burke.

Referencer 

 Style.com

Fotomodeller fra Danmark
Personer fra København